ميكرونيزيا

ميكرونيزيا، رسميا لولايات لفيديرالية ديال ميكرونيزيا (بلينݣليزية: Federated States of Micronesia) هي دولة ݣزرية مستاقلة فيها بزاف د لجزر جات ف اوقيانوسيا، و بالضبط ف لمحيط لهادي، ف الشمال الشرقي د پاپوا غينيا الجديدة. ميكرونيزيا فيها ربعة ديال لويلايات اللي فيها 607 د لجزر فلمجموع، واللي واصلة لميساحة ديالها 702 كم². هاد لݣزاير مشتتة فواحد لمسافة ديال 2700 كيلوميتر. هادشي كايخلي لبلاد تكون عندها مساحة اجمالية بلبحر فايتة 2. 6 مليون كم². تيسكنو ف ميكرونيزيا شويا كتر من 105. 000 واحد، و لعاصمة ديالها هي پاليكير واكبر مدينة هي وينو. اللغة الرسمية د لبلاد هي لينݣليزية و عاد كاين 4 د اللغات محلية اللي معتارفين بيها لغات جهوية. لفلوس اللي كاتخدّم ف ميكرونيزيا هي الدولار لميريكاني، و النضام د لحكيم هو نضام فيديرالي، فيه 4 ديال لولايات. لݣزاير ديال ميكرونيزيا كانت طرف من لاقليم د لمحيط لهادي اللي كان تابع للميريكان. ف 1979 دارت ميكرونيزيا دستور ديالها و مورا 7 سنين (ف 3 نونبر 1986) علنات لاستقلال ديالها. السمية. السمية ديال ميكرونيزيا جات من ليونانية لقديمة وكاتعني "ݣزيرة صغيرة" ("μικρός ميكروس" "صغير" و"νῆσος نيصوص" "ݣزيرة"). جاتهوم هاد السمية من عند جيل ديمون ديرڤيل (بلفرانساوية: Jules Dumont d'Urville) ف 1831 اللي حاول يعطي سمية لهاد لمينطاقة. التاريخ. الناس اللولين. لجدود لاوسطرونيزيين ديال لميكرونيزيين جاو لهاد لݣزاير من هادي كتر من 4000 عام. بدا معاهوم واحد السيستيم لامركزي اللي ولّا من بعد سيستيم وتقافة دينية مصونطراليزية ودايرة على ݣزيرة ياپ، وكانت عندهوم علاقات معا شعب الشامورو ديال ݣزاير ماريانا، و حتى كانو كايديرو سفار للݣزاير الشرقية ديال لفيليپين. ݣزيرة ياپ خلقات واحد السيستيم قتيصادي وجتيماعي مطوّر معا لجزر لمحاديين معاها وتقادّات لامبراطورية لياپية فجوايه 1500 ق. م، واللي كانت كاتحكم 1500 كيلوميتر ديال لبحر بلجزر ديالو. كانت لهدايا بحال اللباس، زيت الكوك ولحبال اللي مصاوبين من لقوقة دلكوك، والزرابي ولكوكيّاج كاتجي للامبراطور اللي كايطلبها صحّة، واللي كايردها ليهوم بلمعونة من لݣزيرة فلوقت اللي كاتكون فيها كارتة فدوك لجزر بحال لاعصار ولّا الزلزال، اوّلا السلعة بحال لحرقوم ولحجر لغالي ولباطويات. هاد السيستيم كانو كايطراو فيه مشاكيل اللي دغيا كايتفكّو، وايني راب كاملو فاش جا ليستيعمار ديال المانيا لهاد لمينطاقة. كايتقسم التاريخ ديال هاد لمبراطورية بحساب الرواية ديال السكان لتلاتة ديال لمراحيل: "مويهين كاوا" (لعهد د لبني؛ لبدية)، قبل 1100 ميلادية؛ "مويهين صوديلور" (لعهد ديال لملوك د صوديلور)، من 1100 حتال 1628 ميلادية؛ و"نويهين ناهنمواركي" (لعهد ديال روايس لقبايل) من 1628 حتال 1885. ليستيعمار د ؤروپا. وصلو لمستكشيفين ديال لبرتقيز لهاد لبلايص فاش كانو كايقلبوا على الجزر ديال لعطرية (اندونيسيا)، ومن موراهوم الصبليون فلقرن 16، واللي بداو لستيعمار تمّا. باعت الصبليون لݣزاير لالمانيا ف 1899 من مورا لمعاهدة لالمانية الصبليونية. حاولات المانيا تقاد لبنية السياسية ديال لجزر وتصاوب لبنية التحتية اللي خدّمات فيها الناس صحّة، الشي اللي جاب عليها التورة ديال قبيلة صوكيهس ف 1910 واللي بدات بلقتيلة ديال لمسؤولين وشي عسكر ديال لالمان قبل مايجيو وحدين خرين كتار ويوقفو التورة ويعدمو 15 من التوار لكبار وينفيو لقبيلة كاملة (426 بنادم) لپالاو. كانت ݣزيرة ياپ صونطر ديال التواصلات دلبحر تاع لاليمان قبل لحرب لعالمية اللولة وكانو كايدوزو فيها لكابلات ديال التيليݣراف. جات الجاپون اللي ستعمرات هاد لݣزاير ف 1914، ودازت تحت لحضية ديال لعصبة دلامم ف 1919. ف11 فبراير 1922 ولات عند لميريكان لحقوق التجارية ديال لبلاد من مورا ماتّافقات على هادشي معا الجاپون. لحروب لعالمية. فلحرب لعالمية اللولة دخلات الجاپون على ميكرونيزيا اللي كانت تابعة لالمانيا وستعمراتها. دارت الجاپون لادارة ديالها على لارض من 1920 فاش تعطا ليها هاد لحق معا عصبة لامم. فهاد لفترة كبرات الساكينة اللي لاوصول ديالها جاپونية لكتر من 100 الف، اما السكان لاصليين ماكانوش فايتين فلمجموع 40000 دلبشري. الصناعات ديال لجزر فهاد لوقت ولات هي الصيد لبحري، لمينات، الزيراعة ديال قصب السكر والديسير لاستيوائي. فلحرب لعالمية التانية الجاپون كانت كاتحامي على ݣزيرة ياپ من لميريكان اللي كانت كاتقصفها مرة مرة بالطيارات ولباطويات دلحرب. لعسكر ديال الجاپون فلجزيرة كان شي 4423 تحت لقيادة ديال لجينيرال ضايهاتشي ايتوه ومعاه شي 1494 ديال لعسكر دلبحرية. عملية هيلسطون ف فبراير 1944 دارتها لميريكان واللي ريبات فيها بلقصف ݣاع لعتاد دلعسكر دالجاپون. هاد لحرب فضّات مع التطور اللي كانت غادية فيه لبلاد فاش كانت حاكماها الجاپون. لقرون 20 و21. ف 1947 صاوبات لامم لمتحدة "لارض لمواتقة ديال لمحيط لمهدن" واللي كانو فيها پوهنپي (ومعاها كوصري ديك الساع)، تروك، ياپ، پالاو، جزر مارشال، وݣزاير ماريانا الشمالية. لميريكان قبلات تضن لمواتقة ديال هاد لمناطيق واللي كانت مواتقة امنية وكان الدور ديال لميريكان هو "تجيب التطور ولكيتفاء الداتي ديال السكان. ف 10 ماي 1979 دخلات 4 من هاد لمناطيق فلمصاوبة ديال الدستور تاع لويلايات لفيديرالية ديال ميكرونيزيا. پالاو، جزر مارشال، وݣزاير ماريانا الشمالية ختارو مايدخلوش. طوسيوو ناكاياما، اللي كان الرايس ديال لمجليس دلكونݣريس تاع ميكرونيزيا ولّا هو اول رايس دلبلاد، من 1979 حتال 1983. ف3 نونبر 1986 سنات لبلاد تيفاقية ديال الربط لحر مع ميريكان، واللي خلاتها تحامي عليهوم، واللي تعاودات تسينات ف 2004. هاد ليتيفاقية تقدر تحبس فوقاش مابغاو هاد جوج د لبلدان. سالات لمواتقة ف 22 دجنبر 1990 فاش داز لقرار ديال لمجليس دلامن نمرة 683. دازو بزاف ديال لازمات على لبلاد فلافّان ديال لقرن 20 ولبدية ديال لقرن 21. فاللول من مورا ماتعاود تنتاخب الرئيس بايلي اولطر، شداتو ازمة قلبية ف يوليوز 1996. من 1996 حتال 1998 دازت فترة ديال لفياضانات لكتار واللي ريبات لبلاد كاملة، واللي علنات فيها ميكرونيزيا حالة ديال الطوارئ. ف 1999 و 2000 نتاشرات لكوليرا وقتلات 10 دالناس فپوهنپي الشي اللي خلا لحوكومة تدير حملة كبيرة ديال التلقيح. الدولة. التقسيم ديال لبلاد ولمدون. ميكرونيزيا مقسومة لربعة ديال لويلايات واللي مازال كيتقسمو لبلديات، واللي هي من لغرب للشرق: لحوكومة والسياسات. فالسياسة الدخلانية ميكرونيزيا هي بلاد ديموقراطية ماشي حزبية وجمهورية فيديرالية عندها مجليس مستاقل، محكومة بالدستور ديال 1979 واللي كايضمن لحقوق ديال بنادم وكايفرّق مابين السلط. الدستور كايخلي لحوكومة تكون دايرة بحال (واينّي ماشي نيت بحال) لميريكان. لكونݣريس ديال لبلاد فيه 14 واحد كاتصوت عليهوم الناس. 4 ديال السيناتورات (من لويلايات بربعة) كايخدمو فيه 4 سنين، ولعشرة لخرين كايتبدلو كولا عامين. هاد السيناتورات كاملين هوما اللي كايصوتو من مابيناتهوم على الرئيس والنايب ديالو، واللي كايشد بلاصتهوم جوج سيناتورات جداد كايتختارو فنتيخابات خاصة. كايتعيّن مجليس ديال لويزارة اللي كايدعم الرئيس والنايب ديالو. ماكاينينش احزاب رسمية فميكرونيزيا. فالسياسة لبرّانية، ميكرونيزيا ديما كاتصوت معا لميريكان فلقرارات ديال مجليس لامن. ميكرونيزيا هي بلاد مستاقلة فمشاركة حرة مع لميريكان اللي كاتضمن ليها لامن ديالها وكاتحامي عليها بموجب كونطرا سانياها معاها. هاد لكونطرا كاتخلي الناس اللي من ميكرونيزيا يدخلو للعسكر ديال لميريكان واخا ماتكونش عندهوم لجنسية، وكاتخليهوم يهاجرو ويخدمو تما، وكاتخلي لمساعدات لقتيصادية والتقنية تدوز. لبلاد عندها علاقات خارجية مع 54 بلاد، ودخلات للامم لمتحدة ف17 شتنبر 1991. لبلاد كانت داخلة مع لمنتدى ديال ݣزاير لمحيط لهادي، ولاكين خرجات منو رسميا ففبراير 2021 حيتاش طرات مدابزة فاش ولّا هنري پونا امين عام ديالو. الشعب. السكان لاصليين ديال لبلاد، واللي هوما فلغاليب الشعوب لميكرونيزية، فيهوم بزاف ديال لمجموعات لاتنية-اللغوية. ميكرونيزيا عندها تقريبا 100 فلمية ديال الناس اللي اصولهم من سكان لمحيط لمهدن اولّا اسيا: 48% تشووكيين، 24. 2% پوهنپينيين، 6. 2% كوصريين، 9. 8% ياپيين، 1. 8% من اسيا، 1. 5% پولينيزيين، و7. 8% من بلايص خرين اولّا مامعروفش لاصل ديالهوم. كاينة واحد النيسبة اللي عندها اصول جاپونية، واللي جات من التزاوج ديال السكان لاصليين والجاپونيين فلفترة ديال لاحتلال الجاپوني. كاينة 18 لوغة فلبلاد اللي عدد ديال الناس كايهضرو بيها كتر من 30. كاينة نيسبة ديال لمراكنة اللي كاتغرّب فميكرونيزيا، ولينݣليزية ولات لوغة ديال لحوكومة والتعليم فالليسي ولجاميعات. كاينة نيسبة كاتهضر بالصبليونية، منها الناس اللي داخلة فلبيعتة لكاتوليكية فويلاية پوهنپي. لاغلبية ديال السكان مسيحيين، فالطوايف لكاتوليك ولپروطيسطان. بزاف ديال الناس اللي پروطيسطان جاتهوم هاد الصيفة من عند لميسيونات لميريكانية، خصوصا فݣزيرة كوصري اللي 95 فلمية ديال السكان ديالها (7800 بنادم) پروطيسطان. فپوهنپي 35000 ديال السكان مقسومة نص نص على الطوايف بجوج. كاينين طوايف مسيحية خرين فميكرونيزيا واخا النيسبة ديال اللي متبّعينها قلال. كاينة نيسبة قليلة ديال لبوديين ولبهائيين. لكنايس عندهوم دور كبير فلمجتمع لمدني. الدستور فيه لحرية ديال لعتيقاد، والدولة كاتضمن هادشي. ف 2007 ماوصل للميريكان حتى شي تقرير فيه التمييز الديني طرا فشي بلاصة فلبلاد. لجغرافيا. لجيولوجيا. لويلايات لفيديرالية ديال ميكرونيزيا فيها 607 دلݣزاير شادة الطولة ديال 2900 كيلوميتر فوق خط ليستيواء حتال لمحادية دلفيليپين. لميساحة ديال هاد لجزر مجموعة واصلة ل 702 كم². هاد لجزر مجموعين فربعة ديال لويلايات. لمجموع د الطولة ديال لبحورة هي 6112 كيلوميتر. لميساحة ديال لبلاد بالزيادة ديال حقها فلبحر (لمينطاقة لقتيصادية لخالصة) كاتوصل تقريبا ل 3 دلمليون كم². التضاريس ديال لبلاد متنوعة بزاف، من الجبال لعالية (جبل نانلوض - 782 ميترو فلعلو)، حتال لحيود لمرجانية فلمحيط لمهدن. لموناخ. ميكرونيزيا عندها لموناخ ديال لغابة ليستيوائية (تصنيف كوپن: Af). لجو كايكون دافي، فيه الرطوبة بزايد وكاينة الشتا لعام كامل. لبلاد كاينة فالشمال ديال خط ليستيواء، وكاتجي فيها الريح التجارية ديما، واللي كاتقاد لحرارة اللي كاتكون مابين 22 و25 درجة فلعام كامل، وفاش كاتطلع ماكاتفوتش 32 درجة. الشتا اللي كاتطيح كاتوصل مابين 2000 و5000 ملم، وتقدر تفوت 6000 ملم فالسفوحة ديال الجبال اللي مواليين لجيهة الريح. جبل نانلوض يقدر يوصل حتال 10. 160 ملم، واخا لعلو ديالو مافايتش 800 ميترو. هاد الجبل هادا من اكتر لبلايص اللي كاتطيح فيهوم الشتا بزايد فوق لارض، والسما فوقو ديما مغيمة. الشتا فلبلاد كاتطيح مجهدة بزاف ولاكين فمدة قليلة. الشهورة الناشفين هوما يناير وفبراير، اللي مكايفوتش فيهوم لقياس ديال الشتا 250 ملم. مرة مرة كايقيس لجفاف ميكرونيزيا، وكايكون جفاف قاسح حتال كايوصل لما اللي تحت اللرض لنيڤو ديال لخطر. لبيئة. لبيئة ديال لبلاد زوينة ومتنوعة. ميكرونيزيا مسجلة 1000 نوع ديال لحوت و 1200 نوع ديال لكوكياج. فلغابات ديال لمانݣروڤ حدا لبحر كيعيش السلطعون والحوت، وحتى الطيور اللي كاتاكلهوم. زيد على هادشي واحد 1230 نوع ديال لورد، اللي 782 منهوم اصلية فديك لبلاد. قل من 3 فلمية دلارض صالحة للفلاحة، والربع ديالها فيها شجر اللي كايتحصد الديسير ديالو. لمشاكيل دلبيئة اللي كاتعاني منها لبلاد هي الصيد بالزايد، والتلوت دلما ولارض. كايجيو لميكرونيزيا لاعاصير من يونيو حتال دجنبر، الشي اللي كايريب لبنية التحتية ديال لبلاد وكايزيد فالتلوت. لقتيصاد. نشاط لقتيصادي فميكرونيزيا كيعتامد على زراعة ديال لمعيشة وصيادة. لجزر عندهم حقول ديال لمعادن لي يتسحقو لاستغلال، ماعدا لفوسفاط لي نيڤو ديالو طالع. صيادة ديال طون ب لخيوط طوال خدام مزيان خصوصا معا لباطوات ديال شينوا لي موجودين من تسعينات. لامكانيات ديال سياحة موجودة، والاكين لبعد ديال لبلاصة و لقلة ديال تجهيزات ماكيعاونش فتنمية. لمعاونة ب لفلوس من لميريكان هي لمصدر لول ديال لمدخول، معا لميريكان صرفات 1. 3 مليار دولار ف لجزر بين 1986 و2001؛ ملي لكومپاكط تبدل فـ2004، لميريكان لتازمات باش تعاون بـ110 مليون دولار فتنمية حتال 2023. لكتاب د لحقائق د سيا عتابر لاعتماد لكبير ديال ميكرونيزيا على لمعاونة د لميريكان بلي راه واحد من لمشاكل ديال لبلاد. لعزلة لجغرافية وتجهيزات ضعيفة هوما لعقبات لكبار لتنمية على لمدى طويل.